  Анжелика Тихонова корреспондент РСФСР-ысь искусство удысын дано ужась, Россиысь но Удмуртиысь калык артист, Удмуртилэн данлыко адямиез Анатолий Мамонтов улонысь кошкиз. Со сярысь элькунысь лулчеберетъя министерстволэн пресс-службаез ивортэ. Анатолий Васильевич Мамонтов 1937-тӥ арын 7-тӥ оштолэзе УАССР-ысь Дэри ёросысь Изгуртын, крестьян семьяын вордӥськиз. 1950-тӥ арын 13 аресказ Ижкарысь крезьгуръя училищее дышетскыны пыриз. 1960-тӥ арын Казаньысь кун консерваториысь дирижёръёслэсь факультетсэс йылпумъяз. Бӧрысь Кырӟанъя но эктонъя «Италмас» кун ансамблен кивалтыны кутскиз. Та ужинтыяз Анатолий Мамонтов 50 арлэсь кема тыршиз. Удмуртиысь нырысетӥ ӧнерлыко «Италмас» ансамбль солэн кивалтэмез улсын удмурт калыклэсь но, Россиысь но дуннеысь мукет калыкъёслэсь но творчествозэс ас репертуараз пыӵатӥз. Анатолий Мамонтов кивалтон вакытэ ансамбль Россиын сяна, мукет кунъёсын но тодмо луиз. «Италмас» быдэс Россиез концертъёсын ортчиз, крезьгуръя конкурсъёслэн но фестивальёслэн лауреатсы луиз. 1980-тӥ аръёсы ансамбль Финляндие, ГДР-е, Уйпал Кореяе, Японие, США-е, Италие гастрольёсы вуылӥз. «Италмас» ӧнерлыко ансамбльёс пӧлысь огез луэ, кудӥз «Академической» ним нуллэ. Ансабль Удмуртилэн визитной карточкаез луиз. Анатолий Мамонтов трос гинэ крезьгуро произведениослэн но сцена вылын адӟытонъёслэн гожтӥсьсы луэ. Ансамбльлэн репертуараз классика – коллективлэн зарни фондэз луэм номеръёссы вань. Кылсярысь, «Мотоциклисты» - эктон, кудаз артистъёс Ижкарез мотоцикл лэсьтонлэн шоркарез шуыса возьмато, «Скамеечка», «Чипак», «Чапкыса эктон», «Чингылиосын эктон». Со сяна ансамбль сцена вылэ потон костюмъёсыныз аспӧртэм коллекциеныз но ушъяськыны быгатэ. Нимо-дано адями, артист, дышетӥсь, трос пӧртэм нимъёс басьтэм Анатолий Мамонтов быдэс улонзэ сценалы сӥзиз. Калык кырӟанъя но эктонъя лулчеберетэз утён бордын тыршиз. Анатолий Мамонтовлэн нимыз «Лучшие люди России» энциклопедие пыртэмын. Тыршемез понна со Трудового Красного Знамени Орденэн пусъемын. Анатолий Мамонтовез берпуметӥ сюресаз покчиарняе, 25-тӥ оштолэзе, Драмая ӟуч театрын 10 часысен 10 час 45 минутозь келялозы. 12 часын Александр Невский нимо соборын вӧсялозы.  Ивортодэтъя «Удмуртия» агентство Анатолий Васильевичлэн ӵыжы-выжыосызлы мур куректэмзэ вера.   Тегъёс: Лулчеберет Удмуртия улоныськошкемъёс Мерлык  